Diari Oficial de la Generalitat Valenciana


Sumari del DOGV 3007, del 05-06-1997 (1997/7358)

RESOLUCIÓ de la Direcció General d'Indústria i Energia, per la qual s'autoritza la instal·lació d'una central de cogeneració de 10.400 kW que utilitza els gasos d'escapament dels atomitzadors d'argila, a Atomcer, SA, a l'Alcora (Castelló).
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3007

Data del DOGV
:   05-06-1997

Secció del DOGV
:   CONVENIS I ACTES - AUTORITZACIONS ADMINISTRATIVES

Número del document
:   1997/7358


Data del document
:   23-04-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de la Direcció General d'Indústria i Energia, per la qual s'autoritza la instal·lació d'una central de cogeneració de 10.400 kW que utilitza els gasos d'escapament dels atomitzadors d'argila, a Atomcer, SA, a l'Alcora (Castelló).
  
Vist l'expedient incoat pel Servei Territorial d'Indústria i Energia de Castelló a instàncies d'Atomcer, SA, relatiu a l'autorització de la instal·lació d'una central de cogeneració de 10.400 kW.
  
  
Atés que la sol·licitud d'autorització indicada ha seguit en el Servei Territorial d'Indústria i Energia de Castelló la tramitació establida en el Decret 2.617/1966, de 20 d'octubre, sobre autorització d'instal·lacions elèctriques; en el Decret 2.619/1966, d'aquesta mateixa data, sobre expropiació forçosa en matèria d'instal·lacions elèctriques, i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; i la Llei 2/1989, de 3 de març, de la Generalitat Valenciana, sobre Impacte Ambiental.
  
Atés que en el període d'informació pública no s'han presentat al·legacions al projecte tècnic i l'estudi d'impacte ambiental.
  
  
Atés que, amb data 11 d'abril de 1997, la Conselleria de Medi Ambient va formular una declaració d'impacte ambiental en la qual s'estimava acceptable, solament als efectes ambientals, el projecte d'instal·lació de cogeneració de gas natural (amb dos motors: marca Solar model Taurus-60, de 4.500 kW de potència cadascun), d'acord amb les previsions de l'estudi d'impacte ambiental i les prescripcions que es recullen en la part dispositiva d'aquesta resolució.
  
Vist l'informe tècnic emés per l'òrgan instructor de l'expedient, de data 3 d'abril de 1997.
  
Aquesta Direcció General d'Indústria i Energia, resol:
  
  
Primer
  
Autoritzar a Atomcer, SA, en la seua fàbrica de l'Alcora (Castelló), partida Simona, sense número, la instal·lació d'una central de cogeneració les característiques principals de la qual són les següents:
  
Grup turbogenerador de gas:
  
- Turbina de gas Solar models Taurus-60, la pressió de gas mínima de funcionament garantit de la qual és de 14 bar relatius.
  
- Acoblament mecànic i reductor, amb eixida a 1.500 rpm.
  
- Alternador Alsthom, sense escombretes. Potència elèctrica nominal 6.500 kVA. Tensió nominal 6,3 kV ( 5%. Freqüència 50 Hz. Rendiment a cos ( = 1 de 97,74%. Configuració elèctrica estrella, sense neutre a l'exterior. Tipus de protecció IP-21.
  
- Sistema d'engegada electrohidràulica sobre la base de motor elèctric, bomba hidràulica i vàlvules de control.
  
- Sistema de combustible (gas natural).
  
- Sistema de lubricació d'oli, incloent-hi tanc, sistema de bombeig, sistema de control i radiador de refrigeració d'aire (amb ventilador entre dos silenciadors).
  
- Sistema complet de llavada del compressor de la turbina, incloent-hi tanc, motobomba i auxiliars necessaris.
  
- Bancada comuna per a disposició dels equips principals i auxiliars.
  
- Connexions i cablatge de control entre turbogenerador i armaris elèctrics.
  
- Centre de control de motors.
  
- Sistema de potència auxiliar amb banc de bateries i carregador d'aquestes; tot això disposat en la corresponent cabina.
  
- Canonades entre punts terminals.
  
  
Segon
  
Aprovar el projecte d'execució, ajustant-lo a les següents condicions:
  
1. Les obres hauran de realitzar-se d'acord amb el projecte presentat.
  
2. El termini de posada en marxa serà de 12 mesos comptats a partir de la notificació d'aquesta resolució.
  
3. El titular donarà compte de l'acabament de les obres al Servei Territorial d'Indústria i Energia de Castelló als efectes de reconeixement definitiu i extensió de l'acta de posada en marxa.
  
4. L'administració deixarà sense efecte aquesta resolució en qualsevol moment que observe l'incompliment de les condicions imposades.
  
5. Condicions d'ordre mediambiental:
  
a) L'oli del sistema de lubricació, els possibles vessaments, les bateries, els filtres procedents dels circuits de trasbals, i en general qualsevol altra substància que puga ser catalogada com a residu tòxic i perillós, serà adequadament emmagatzemada i etiquetada, i lliurada a un gestor autoritzat, d'acord amb el que disposa el Reial Decret 833/1988, de Residus Tòxics i Perillosos.
  
b) Pel fet de ser productor de residus tòxics i perillosos, l'empresa s'ajustarà a tot el que disposa l'anterior reial decret, i també a la Llei 20/1986, de 14 de maig. És a dir, s'haurà d'inscriure en el Registre de Petits Productors de Residus Tòxics i Perillosos o, si s'escau, sol·licitar l'autorització com a gran productor, presentant-hi la preceptiva declaració anual.
  
c) Aquesta activitat, considerada amb la classificació de grup B del catàleg d'activitats potencialment contaminants de l'atmosfera que s'indica en l'annex II del Decret 833/1975, s'ajustarà a tot allò que disposen per a aquestes activitats el títol VI de l'esmentat Decret («Règim especial d'activitats potencialment contaminants de l'atmosfera») i l'Ordre de 18 d'octubre de 1976, sobre prevenció i correcció de la contaminació industrial de l'atmosfera.
  
  
d) Els nivells màxims d'emissió de contaminants a l'atmosfera que es garanteix que no se superaran seran:
  
Opacitat 2 (Bacharach) i 1 (Ringlemann).
  
Monòxid de carboni 500 ppm
  
Òxids de nitrogen 300 ppm
  
Partícules en suspensió 150 mg/Nm3
  
SO2, des de l'any 1980 850 mg/Nm3
  
  
Igualment, s'ha de garantir que els nivells d'immissió no superen allò que estableix l'annex I del Decret 833/1975, en especial les partícules sedimentables.
  
Es realitzarà un programa de vigilància ambiental que determine el seguiment i control establit per a cadascuna de les accions causants de produir una incidència negativa mediambientalment, de manera que confirme l'eficàcia de les mesures correctores proposades o la modificació d'aquestes, si no s'hi aconsegueix.
  
En el Programa de Vigilància Ambiental s'inclourà el control dels nivells i la composició dels gasos emesos a l'atmosfera, per una entitat col·laboradora de l'administració, d'acord amb el que estableix el Decret 833/1975, i s'adoptaran les mesures correctores que calga d'acord amb les dades obtingudes. I es trametran a la Direcció General de Desenvolupament Sostenible els resultats obtinguts i el dictamen donat per l'ECA relatiu a la suficiència de les mesures correctores de la contaminació atmosfèrica projectades.
  
  
L'adequació que es realitze en les xemeneies per als mesuraments de control de les emissions, tant els orificis per a la presa de mostres com la infraestructura fixa per a accedir-hi, es farà d'acord amb l'Ordre de 18 d'octubre de 1976, sobre prevenció i correcció de la contaminació industrial, i també qualsevol altra prescripció continguda en l'esmentada ordre.
  
L'activitat haurà de disposar d'un llibre de registre per cada focus emissor de contaminants, d'acord amb el model que apareix en l'annex IV de l'Ordre de 18 d'octubre de 1976, sobre prevenció i correcció de la contaminació industrial, on s'anotaran tots els mesuraments periòdics d'autocontrol de les emissions a l'atmosfera.
  
A pesar de les mesures que s'instal·len per a atenuar el soroll generat per aquesta activitat, es tindrà en compte la incorporació dels silenciadors i equips necessaris per a la reducció dels nivells sonors, de manera que no es transmeten a possibles habitatges, cases de camp i en general a qualsevol edificació pròxima, més de 40 dB(A) diürns (de 08.00 h a 22.00 h) ni més de 30 dB (A) nocturns (de 22.00 h a 08.00 h).
  
  
Tercer
  
Atomcer, SA sol·licitarà en el Servei Territorial d'Indústria i Energia de Castelló el reconeixement i la inscripció en el Registre d'Instal·lacions de Producció d'Energia Elèctrica en Règim Especial de la Comunitat Valenciana (RIERECV), d'acord amb el que estableixen els articles segon i tercer de l'Ordre d'11 de juliol de 1995, de la Conselleria d'Indústria i Comerç (DOGV de 20 de juliol de 1995).
  
Contra aquesta resolució que no posa fi a la via administrativa, s'hi podrà interposar un recurs ordinari davant el conseller d'Ocupació, Indústria i Comerç, en el termini d'un mes comptat a partir del dia de la notificació d'aquesta resolució, de conformitat amb el que disposa l'article 114 en relació amb el 48 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
València, 23 d'abril de 1997.- El director general d'Indústria i Energia: José Luis Ramírez Sorribes.